LV Eiropas Savienības Oficiālais Vēstnesis C 111/1

Eiropas pētniecības infrastruktūras konsorcija “Ķīmijbioloģijas atvērto skrīninga platformu Eiropas infrastruktūra” (EU-OPENSCREEN ERIC) statūti

(2018/C 111/01)

Saturs

PREAMBULA 2

1. NODAĻA. VISPĀRĪGI NOTEIKUMI 3

1. pants. EU-OPENSCREEN ERIC izveide 3

2. pants. Definīcijas 3

3. pants. Mērķi un uzdevumi 3

2. NODAĻA. DALĪBA 4

4. pants. Dalība un pārstāvība 4

5. pants. Novērotāja statuss un pārstāvība 4

6. pants. Jaunu dalībnieku un novērotāju uzņemšana 5

7. pants. Dalībnieku un novērotāju izstāšanās 5

8. pants. Dalībnieka vai novērotāja statusa izbeigšana 5

3. NODAĻA. DALĪBNIEKU UN NOVĒROTĀJU TIESĪBAS UN PIENĀKUMI 5

9. pants. Dalībnieku tiesības un pienākumi 5

10. pants. Novērotāju tiesības un pienākumi 6

4. NODAĻA. PARTNERINSTITŪCIJAS 6

11. pants. Partnerinstitūcijas 6

5. NODAĻA. PĀRVALDĪBA 7

12. pants. Pārvaldības struktūra 7

13. pants. Dalībnieku kopsapulce 7

14. pants. Dalībnieku kopsapulces lēmumu pieņemšana 8

15. pants. Ģenerāldirektors 8

16. pants. Partnerinstitūciju forums 9

17. pants. Zinātnisko un ētikas jautājumu konsultatīvā padome 9

6. NODAĻA. FINANSES 10

18. pants. EU-OPENSCREEN ERIC resursi 10

19. pants. Budžeta principi un pārskati 10

20. pants. Atbildība 10

7. NODAĻA. ZIŅOŠANA EIROPAS KOMISIJAI 10

21. pants. Ziņošana Eiropas Komisijai 10

8. NODAĻA. POLITIKA 10

22. pants. Lietotāju piekļuves politika 10

23. pants. Informēšanas politika 11

24. pants. Informācijas izplatīšanas politika 11

25. pants. Intelektuālā īpašuma tiesību politika 11

26. pants. Nodarbinātības politika 11

27. pants. Iepirkuma politika un atbrīvojums no nodokļa 11

9. NODAĻA. DARBĪBAS ILGUMS UN LIKVIDĀCIJA 12

28. pants. Darbības ilgums un likvidācija 12

10. NODAĻA. DAŽĀDI 12

29. pants. Izveides noteikumi 12

30. pants. Statūtu pieejamība 13

1. PIELIKUMS. Dalībnieku un novērotāju saraksts 14

2. PIELIKUMS. Dalībnieku, novērotāju un starpvaldību organizāciju ikgadējās finanšu iemaksas 15

3. PIELIKUMS. Piekļuves politika 16

4. PIELIKUMS. Intelektuālā īpašuma tiesību politika 17

5. PIELIKUMS. Potenciālās partnerinstitūcijas 19

PREAMBULA

Čehijas Republika,

Somijas Republika,

Vācijas Federatīvā Republika,

Latvijas Republika,

Norvēģijas Karaliste,

Polijas Republika,

Spānijas Karaliste,

turpmāk “dibinātāji”,

a) VĒLOTIES stiprināt Eiropas, un jo īpaši dibinātāju, pozīcijas pasaulē un veicināt starptautisko sadarbību ķīmijbioloģijas jomā;

b) ŅEMOT VĒRĀ iespējamo ķīmisko struktūru bezgalīgo daudzveidību un bioloģisko zinātņu lielo sarežģītību;

c) ŅEMOT VĒRĀ, ka Eiropas ķīmijbioloģijas pētnieku piekļuve modernākajām tehnoloģijām, ķīmijas, bioloģijas un informātikas resursiem, zināšanām un kompetencei bieži vien ir ierobežota;

d) SECINOT, ka Eiropas valstīm ir jānovērš šī sadrumstalotība un jānodrošina atvērta piekļuve, tādējādi stiprinot Eiropas konkurētspēju ķīmijbioloģijas jomā un dzīvības zinātnēs kopumā;

e) PAMATOJOTIES uz Eiropas Pētniecības infrastruktūru stratēģijas foruma (ESFRI) ceļvedi, kurā noteikts, ka Ķīmijbioloģijas atvērto skrīninga platformu Eiropas infrastruktūra (EU-OPENSCREEN) ir izkliedēta pētniecības infrastruktūra, kas atbalsta ķīmijbioloģiju un saistītās dzīvības zinātnes Eiropā, sniedzot starptautisku piekļuvi tehnoloģijām, specializētajām zināšanām, datiem un apmācības un izglītības programmām; veicinot datu kopīgu izmantošanu; ieviešot kopīgus augstas kvalitātes standartus; stiprinot akadēmisko un nozaru pētnieku sadarbību un veicinot nacionālo infrastruktūru strukturēšanu;

f) ATZĪSTOT, ka dalība EU-OPENSCREEN ERIC ļauj ķīmiķiem, biologiem, klīnicistiem, inženieriem un informācijas tehnoloģiju speciālistiem sadarboties, izmantojot EU-OPENSCREEN ERIC savienojumu kolekcijas un datubāzes priekšrocības, un tādējādi tiek stiprināta ķīmijbioloģijas jomā veikto nacionālo pētniecisko darbību pievilcība un konkurētspēja, spēcīgi ietekmējot pētniecības potenciālu, inovācijas un veselību;

g) AICINOT citas valstis piedalīties kopīgajās darbībās saskaņā ar šiem statūtiem,

IR VIENOJUŠĀS PAR TURPMĀKO.

1. NODAĻA

VISPĀRĪGI NOTEIKUMI

1. pants

EU-OPENSCREEN ERIC izveide

1. Tiek izveidota Ķīmijbioloģijas atvērto skrīninga platformu Eiropas infrastruktūra (EU-OPENSCREEN). EU-OPENSCREEN juridiskā forma ir Eiropas pētniecības infrastruktūras konsorcijs (ERIC), turpmāk – “EU-OPENSCREEN ERIC”.

2. EU-OPENSCREEN ERIC juridiskā adrese ir Berlīnē, Vācijā.

3. EU-OPENSCREEN ERIC darba valoda ir angļu valoda.

2. pants

Definīcijas

Šajos statūtos lietotajiem terminiem un frāzēm ir šāda nozīme, ja vien kontekstā nav norādīts citādi:

“dalībnieks” ir 4. pantā noteiktais subjekts;

“dibinātājs” ir 4. pantā noteiktais subjekts;

“novērotājs” ir 5. pantā noteiktais subjekts;

“partnerinstitūcija” ir 11. pantā noteiktais subjekts;

“lietotājs” ir juridiska persona, kuras zinātnieki vēlas piekļūt EU-OPENSCREEN ERIC pakalpojumiem un resursiem. “Lietotājs” var arī neatrasties dalībnieka vai novērotāja valstī;

“lietotājs testu veicējs” ir juridiska persona, kuras zinātnieki nodrošina testēšanas sistēmu (testēšanu), kas tiks izmantota EU-OPENSCREEN savienojumu kolekcijas skrīningam;

“lietotājs savienojumu sniedzējs” ir juridiska persona, kuras zinātnieki nodrošina savienojumus, kas tiks iekļauti EU-OPENSCREEN savienojumu kolekcijā;

“datubāzes lietotājs” ir juridiska persona, kuras zinātnieki izmanto EU-OPENSCREEN datubāzi;

“nacionālais mezgla punkts” ir partnerinstitūcija, ko iecēlusi tās mitinātāja valsts, lai tā nodrošinātu EU-OPENSCREEN ERIC sadarbību ar vietējo zinātnieku kopienu, stiprinātu nacionālās zinātnieku kopienas (lietotāju) un izkliedētās pētniecības infrastruktūras savstarpējo saikni un veicinātu uzticamību infrastruktūrai un zinātnieku līdzdalību (piemēram, lietotāju testu veicēju un lietotāju savienojumu sniedzēju līdzdalību);

“centrālais birojs” ir EU-OPENSCREEN ERIC birojs Berlīnē. Biroja personāls vada visus procesus, kas attiecas uz EU-OPENSCREEN ERIC uzdevumu organizēšanu un īstenošanu;

“mitinātāja dalībvalsts” ir valsts, kurā atrodas EU-OPENSCREEN ERIC juridiskā adrese;

“reglaments” ir šiem statūtiem saskaņā ar 13. panta 5. punktu pievienots papildinošs iekšējais dokuments, kurā sniegts visaptverošs noteikumu kopums, kas reglamentē visas EU-OPENSCREEN ERIC darbības.

3. pants

Mērķi un uzdevumi

1. EU-OPENSCREEN ERIC izveido izkliedētu Eiropas pētniecības infrastruktūru, kurā ietilpst skrīninga platformas, kā arī ķīmijas un bioloģijas iekārtas, nodrošina tās darbību un to attīsta nolūkā atvieglot pētnieku piekļuvi resursiem, rīkiem un iekārtām un atbalstīt augstas kvalitātes pētījumus par bioloģisko procesu molekulārajiem mehānismiem.

2. EU-OPENSCREEN ERIC nodrošina infrastruktūras darbību bez nolūka gūt peļņu. EU-OPENSCREEN ERIC var veikt ierobežota apjoma saimnieciskas darbības, ja vien tās ir cieši saistītas ar tā galveno uzdevumu un neapdraud šā uzdevuma izpildi.

3. Lai izpildītu savus uzdevumus, EU-OPENSCREEN ERIC veic un koordinē darbības, kuru vidū ir šādas:

a) izstrādāt, izveidot un uzturēt Eiropas ķīmijbioloģijas savienojumu bibliotēku;

b) izstrādāt, izveidot un uzturēt skrīninga rezultātu centrālo datubāzi;

c) izveidot un uzturēt centrālu biroju koordinēšanas darbībām;

d) organizēt un koordinēt augstas kvalitātes infrastruktūras pakalpojumus, kuru pamatā ir saskaņotas procedūras un kvalitātes standarti;

e) sniegt pētniekiem efektīvu piekļuvi EU-OPENSCREEN ERIC un tā partnerinstitūciju resursiem un pakalpojumiem saskaņā ar šajos statūtos izklāstītajiem noteikumiem;

f) izveidot sadarbību ar citām Eiropas un starptautiskajām pētniecības infrastruktūrām, lai palīdzētu pētniecības kopienai starpdisciplīnu pētniecības jautājumos;

g) izplatīt rīkus un datus izmantošanai plašā sabiedrībā;

h) iesaistīties apmaiņā ar attiecīgo nozari, neskarot Padomes Regulas (EK) Nr. 723/2009 (1) 3. panta 2. punktu.

2. NODAĻA

DALĪBA

4. pants

Dalība un pārstāvība

1. Saskaņā ar Regulas (EK) Nr. 723/2009 9. panta 1. punktu subjekti var piedalīties EU-OPENSCREEN ERIC kā dalībnieki vai kā novērotāji. Dalībniekus, kuriem ir bijis dalībnieka statuss brīdī, kad Eiropas Komisija EU-OPENSCREEN ir piešķīrusi ERIC statusu, sauc par “dibinātājiem”.

2. Katrs dalībnieks var iecelt pārstāvošo subjektu. Pārstāvošais subjekts ir pilnvarots pārstāvēt dalībnieku visos EU-OPENSCREEN ERIC iekšējos jautājumos. Dalībnieks informē ģenerāldirektoru par visām izmaiņām, kas attiecas uz to pārstāvošo subjektu.

3. Dalībnieki un to pārstāvošie subjekti ir norādīti šo statūtu 1. pielikumā. Ģenerāldirektors nodrošina pielikuma atjaunināšanu.

5. pants

Novērotāja statuss un pārstāvība

1. Subjekti, kas vēlas kļūt par EU-OPENSCREEN ERIC dalībniekiem, bet vēl nevar to izdarīt, var kļūt par novērotājiem, kuriem saskaņā ar 10. pantu ir ierobežotas tiesības un pienākumi. EU-OPENSCREEN ERIC novērotāja statusā var piedalīties ne vairāk par trim gadiem. Par termiņa pagarinājumu katrā atsevišķā gadījumā var lemt Dalībnieku kopsapulce.

2. Katrs novērotājs var iecelt pārstāvošo subjektu. Pārstāvošais subjekts ir pilnvarots pārstāvēt novērotāju visos EU-OPENSCREEN ERIC iekšējos jautājumos. Novērotājs informē ģenerāldirektoru par visām izmaiņām, kas attiecas uz to pārstāvošo subjektu.

3. Novērotāji un to pārstāvošie subjekti ir norādīti šo statūtu 1. pielikumā. Pielikuma atjaunināšanu nodrošina ģenerāldirektors.

6. pants

Jaunu dalībnieku un novērotāju uzņemšana

Jaunu dalībnieku un novērotāju uzņemšanas nosacījumi ir šādi:

a) uzņemšanai ir vajadzīgs Dalībnieku kopsapulces apstiprinājums, ko pieņem saskaņā ar 14. pantā noteikto vairākumu;

b) pieteikuma iesniedzējs rakstiskā pieteikumā izklāsta, kādu ieguldījumu sniegs 3. pantā noteikto EU-OPENSCREEN ERIC mērķu un uzdevumu izpildē un kā izpildīs attiecīgi 9. vai 10. pantā noteiktos pienākumus.

7. pants

Dalībnieku un novērotāju izstāšanās

1. Dalībnieks var izstāties pēc 12 mēnešiem pēc rakstiska izstāšanās pieprasījuma iesniegšanas. Dalībnieks nedrīkst izstāties pirmajos piecos dalības gados, ja vien dalībnieks nav iestājies uz konkrētu īsāku periodu.

2. Novērotājs var izstāties pēc 12 mēnešiem pēc rakstiska izstāšanās pieprasījuma iesniegšanas.

3. Dalībniekiem un novērotājiem, kas nolēmuši izstāties, izstāšanās procesa laikā ir jāizpilda visi 9. panta 2. punktā vai 10. panta 2. punktā noteiktie pienākumi.

8. pants

Dalībnieka vai novērotāja statusa izbeigšana

1. Dalībnieku kopsapulce, uzklausot attiecīgo dalībnieku vai novērotāju, var izbeigt dalībnieka vai novērotāja statusu, ja dalībnieks vai novērotājs:

a) būtiskā apmērā nav izpildījis vienu vai vairākus savus pienākumus, ko paredz šie statūti; vai

b) nopietni traucē vai apdraud EU-OPENSCREEN ERIC darbību, kas tādējādi var vai nu paralizēt iekšējās procedūras, vai apgrūtināt EU-OPENSCREEN ERIC pakalpojumu sniegšanu.

2. Kad notiek balsojums par dalībnieka vai novērotāja statusa izbeigšanu, attiecīgajam dalībniekam nav balsstiesību par ierosināto lēmumu un 14. pantā norādīto balsu vairākumu attiecīgi koriģē.

3. Dalībniekiem un novērotājiem izslēgšanas procesa laikā ir jāizpilda visi 9. panta 2. punktā vai 10. panta 2. punktā noteiktie pienākumi. Tomēr statusa izbeigšana iegūst likumīgu spēku arī tad, ja saistības netiek izpildītas.

3. NODAĻA

DALĪBNIEKU UN NOVĒROTĀJU TIESĪBAS UN PIENĀKUMI

9. pants

Dalībnieku tiesības un pienākumi

1. Dalībnieku tiesības:

a) katrs dalībnieks var piedalīties Dalībnieku kopsapulcē ar balsstiesībām; dalībnieki iecelšanas vēstulē norāda viena vai vairāku balsstiesīgo delegātu vārdu un uzvārdu;

b) ikviens dalībnieks drīkst piedalīties visos procesos un lēmumu pieņemšanā par visiem ar EU-OPENSCREEN ERIC saistītajiem jautājumiem;

c) lietotājiem, kas atrodas dalībnieka valstī, ir piekļuve EU-OPENSCREEN ERIC pakalpojumiem, atbalstam un pasākumiem; piekļuve ir atkarīga no nosacījumiem, kas noteikti piekļuves politikā saskaņā ar šo statūtu 3. pielikumu;

d) katrs dalībnieks valsts līmenī var noteikt nacionālo mezgla punktu un vajadzības gadījumā papildu kontaktpunktus; sīkāku informāciju paredz reglamentā.

2. Dalībnieku pienākumi:

a) katrs dalībnieks maksā gada iemaksas, kā nolemts Dalībnieku kopsapulcē saskaņā ar šo statūtu 2. pielikumā noteiktajiem dalības iemaksu principiem;

b) katrs dalībnieks nominē vienu vai vairākas nacionālās partnerinstitūcijas; katrs dalībnieks atbalsta savas partnerinstitūcijas pakalpojumu sniegšanā saskaņā ar 11. pantu.

10. pants

Novērotāju tiesības un pienākumi

1. Novērotāju tiesības:

a) katrs novērotājs var piedalīties Dalībnieku kopsapulcē bez balsstiesībām;

b) lietotājiem, kas atrodas novērotāja valstī, ir piekļuve EU-OPENSCREEN ERIC pakalpojumiem, atbalstam un pasākumiem; piekļuve ir atkarīga no nosacījumiem, kas noteikti piekļuves politikā saskaņā ar šo statūtu 3. pielikumu;

c) katrs novērotājs vajadzības gadījumā valsts līmenī var iecelt kontaktpunktus; sīkāku informāciju paredz reglamentā.

2. Novērotāju pienākumi:

katrs novērotājs maksā gada iemaksas, kā nolemts Dalībnieku kopsapulcē saskaņā ar šo statūtu 2. pielikumā sniegtajiem principiem.

4. NODAĻA

PARTNERINSTITŪCIJAS

11. pants

Partnerinstitūcijas

1. Partnerinstitūcijas ir subjekti, kuriem ir zinātniskas un tehnoloģiskas spējas un kuriem vai nu pašiem, vai organizācijām, kurās tie ietilpst, ir rīcībspēja parakstīt saistošus pakalpojumu līmeņa nolīgumus ar EU-OPENSCREEN ERIC. Tās sniedz pakalpojumus pētniekiem, piemēram, skrīningu, testēšanas pilnveidošanu vai bioloģiski aktīvo savienojumu ķīmisko optimizāciju.

2. Partnerinstitūciju atbilstības nosacījumi ir šādi:

a) partnerinstitūciju nominē dalībnieks vai pieteikuma iesniedzējs, kas vēlas kļūt par dalībnieku; tai ir jāatrodas nominētāja valstī;

b) ja dalībnieks vai pieteikuma iesniedzējs, kas vēlas kļūt par dalībnieku, nominē partnerinstitūciju, tas Dalībnieku kopsapulcei iesniedz rakstisku priekšlikumu;

c) priekšlikumu novērtē Dalībnieku kopsapulces iecelta novērtēšanas komiteja; novērtēšanas komiteja ir neatkarīga ad hoc struktūra, ko veido starptautiski zinātniski eksperti; sīkāku informāciju paredz reglamentā; novērtēšanas komiteja ņem vērā šādus kritērijus: i) zinātnisko kvalitāti, izcilību un labu zinātnisko praksi; ii) spējas un resursus, kā arī to gatavību sniegt pakalpojumus EU-OPENSCREEN ERIC ietvaros; iii) ilgtspējības stratēģiju; iv) gaidāmo pievienoto vērtību EU-OPENSCREEN ERIC, piemēram, jaunu spēju pievienošanu vai esošo spēju uzlabošanu;

d) Dalībnieku kopsapulce lemj par priekšlikumu, pamatojoties uz novērtēšanas rezultātiem; lēmumu par partnerinstitūcijām, ko piedāvājis pieteikuma iesniedzējs, kurš vēlas kļūt par dalībnieku, var pieņemt tikai tad, kad ir pieņemts lēmums par pieteikuma iesniedzēja uzņemšanu dalībnieka statusā;

e) partnerinstitūcija vai organizācija, kuras sastāvā tā iekļauta, paraksta pakalpojumu līmeņa nolīgumu ar EU-OPENSCREEN ERIC, kurā nosaka abu pušu tiesības un pienākumus, tostarp vienojas par intelektuāla īpašuma tiesību traktējumu.

3. Dibinātāju nominētās partnerinstitūcijas var iecelt EU-OPENSCREEN ERIC dibināšanas sapulcē – ar nosacījumu, ka:

a) ir veikts to novērtējums saskaņā ar šo statūtu 11. panta 2. punkta c) apakšpunkta kritērijiem;

b) novērtējuma rezultāts ir pozitīvs un to ir apstiprinājusi Dalībnieku kopsapulce.

Nominētās partnerinstitūcijas ir norādītas šo statūtu 5. pielikumā.

4. Partnerinstitūcijas

a) sniedz noteiktus pakalpojumus, kā norādīts pakalpojumu līmeņa nolīgumā;

b) konsultējas ar citām partnerinstitūcijām par resursu, rīku un pakalpojumu pieejamības nodrošināšanu pētniekiem;

c) piedalās partnerinstitūciju forumā, kā noteikts 16. pantā.

5. Partnerinstitūcijas izslēgšanas vai izstāšanās nosacījumus nosaka reglamentā.

5. NODAĻA

PĀRVALDĪBA

12. pants

Pārvaldības struktūra

Pārvaldības struktūra ir šāda:

a) Dalībnieku kopsapulce;

b) ģenerāldirektors.

13. pants

Dalībnieku kopsapulce

1. EU-OPENSCREEN ERIC augstākais un galīgais pārvaldības orgāns ir Dalībnieku kopsapulce, kurai ir pilnas lēmumu pieņemšanas pilnvaras. Dalībnieku kopsapulce saskaņā ar šo statūtu noteikumiem ir atbildīga par EU-OPENSCREEN ERIC vispārēju vadību un pārraudzību.

2. Dalībnieku kopsapulci izveido pirmajā dalībnieku sanāksmē pēc tam, kad ir izveidots EU-OPENSCREEN ERIC.

3. Dalībnieku kopsapulci veido visi dalībnieku un novērotāju pārstāvji. Katrs dalībnieks vai novērotājs ieceļ ne vairāk kā divus delegātus Dalībnieku kopsapulcē, savukārt katru delegātu var pārstāvēt tā aizstājējs. Katram dalībniekam ir viena balss. Novērotājiem nav balsstiesību.

4. Dalībnieku kopsapulces sanāksmes notiek vismaz reizi gadā. Pēc vismaz vienas trešdaļas dalībnieku vai pēc ģenerāldirektora pieprasījuma priekšsēdētājs ierosina papildu sanāksmes.

5. Dalībnieku kopsapulce:

a) izstrādā un groza reglamentu;

b) apspriež, groza un lemj par stratēģiju, pārvaldības struktūru un intelektuālā īpašuma tiesību politiku;

c) lemj par jautājumiem, kas cieši saistīti ar budžetu, piemēram, nosaka dalībnieku vai novērotāja statusam piemērojamās finanšu iemaksas;

d) apstiprina gada ziņojumus un darba plānus, tostarp ikgadējo budžetu un revidētos grāmatvedības pārskatus;

e) lemj par statūtu grozījumu priekšlikumiem un iesniedz tos apstiprināšanai Eiropas Komisijai;

f) piešķir un izbeidz dalībnieka un novērotāja statusu un lemj par EU-OPENSCREEN ERIC likvidāciju;

g) ievēl, apstiprina un atbrīvo no amata Dalībnieku kopsapulces priekšsēdētāju un priekšsēdētāja vietnieku un nosaka to pilnvaru laiku;

h) ieceļ, atstādina vai atbrīvo no amata ģenerāldirektoru un sniedz ģenerāldirektoram vadlīnijas un norādījumus;

i) ieceļ un atbrīvo Zinātnisko un ētikas jautājumu konsultatīvās padomes locekļus;

j) izveido turpmākās struktūras, darba līmeņa struktūras un konsultatīvās padomes un vajadzības gadījumā nosaka to pienākumus un pārvaldību;

k) lemj par lietotāju piekļuves politiku saskaņā ar šo statūtu 3. pielikuma principiem;

l) lemj par visiem citiem jautājumiem, kas nepieciešami EU-OPENSCREEN ERIC uzdevumu izpildei.

14. pants

Dalībnieku kopsapulces lēmumu pieņemšana

1. Kvorums ir tad, ja sapulcē piedalās 75 % dalībnieku un tie pārstāv 75 % to dalībnieku, kuri maksā obligātās gada iemaksas. Ja kvorums netiek sasniegts, iespējami drīz pēc jauna ielūguma izsūtīšanas rīko otru sanāksmi ar tādu pašu dienas kārtību.

2. Dalībnieku kopsapulce pēc iespējas cenšas visus lēmumus pieņemt vienprātīgi. Ir iespējams atturēties no balsojuma. Atturēšanos neuzskata par traucējumu pieņemt vienprātīgu lēmumu.

3. Ja vienprātību panākt neizdodas, lēmuma pieņemšanai pietiek ar klātesošo un balsojošo dalībnieku vienkāršu balsu vairākumu, ja vien šo statūtu 14. panta 5. vai 6. punktā nav skaidri noteikts citādi.

4. Vienāda balsu sadalījuma gadījumā izšķirošā balss ir to dalībnieku vairākumam, kuri maksā obligātās iemaksas.

5. Vienprātīgi ir jāpieņem lēmumi par šādiem jautājumiem:

a) statūtu grozījumu priekšlikumiem;

b) ilgtermiņa darba un finanšu plāniem;

c) statūtu 2. pielikuma izmaiņām.

6. Lēmumiem par turpmāk minētajām darbībām jāpiekrīt vismaz 75 % visu to dalībnieku, kuri pārstāv vismaz 75 % to dalībnieku, kas maksā obligātās gada iemaksas:

a) iekšējā reglamenta un tā grozījumu pieņemšana;

b) ikgadējā darba plāna un budžeta apstiprināšana un grozīšana;

c) gada ziņojuma un revidēto grāmatvedības pārskatu apstiprināšana;

d) EU-OPENSCREEN ERIC likvidācija;

e) dalībnieka vai novērotāja statusa piešķiršana, pagarināšana vai izbeigšana;

f) ģenerāldirektora iecelšana, atkārtota iecelšana, atstādināšana vai atbrīvošana no amata.

7. Dalībniekam, kam finanšu gada beigās ir finanšu iemaksu kavējums, nav balsstiesību. Kvorumu un vairākumu attiecīgi koriģē.

15. pants

Ģenerāldirektors

1. Ģenerāldirektors ir EU-OPENSCREEN ERIC juridiskais pārstāvis, kas atbildīgs par tā ikdienas saimnieciskajām darbībām.

2. Dalībnieku kopsapulce ieceļ ģenerāldirektoru ne ilgāk kā uz piecu gadu termiņu ar iespēju atkārtoti iecelt uz vēl vienu termiņu. Sīkāku informāciju paredz reglamentā.

3. Ģenerāldirektors, veicot savus pienākumus, izpilda Dalībnieku kopsapulces norādījumus un lēmumus.

4. Ģenerāldirektoram palīdz centrālā biroja personāls.

5. Ģenerāldirektors:

a) ir atbildīgs par EU-OPENSCREEN ERIC administrācijas darba efektivitāti un par Dalībnieku kopsapulces lēmumu izpildes nodrošināšanu;

b) ir atbildīgs par darba plāna izpildi, tostarp par EU-OPENSCREEN ERIC pakalpojumu izveidi, un budžeta izdevumiem;

c) slēdz līgumus un vada citus juridiskos un administratīvos procesus;

d) ieceļ, pārrauga un atlaiž no darba EU-OPENSCREEN ERIC personālu;

e) ziņo Dalībnieku kopsapulcei un atskaitās par EU-OPENSCREEN ERIC finansēm un par visu juridisko prasību ievērošanu tā uzdevumu un darbību izpildē;

f) pēc konsultācijām partnerinstitūciju forumā sagatavo un iesniedz Dalībnieku kopsapulcei EU-OPENSCREEN ERIC ikgadējā darba plāna un budžeta, kā arī ilgtermiņa darba un finanšu plāna projektu;

g) ne vēlāk kā trīs mēnešu laikā pēc finanšu gada beigām sniedz Dalībnieku kopsapulcei gada ziņojumu par darba plānu, iekļaujot finanšu pārskatus, izpildītos uzdevumus, kā arī neizpildītos uzdevumus kopā ar attiecīgajiem skaidrojumiem vai korektīvajiem pasākumiem;

h) sagatavo un ar Dalībnieku kopsapulces apstiprinājumu iesniedz Eiropas Komisijai jebkādu prasītu dokumentāciju;

i) sagatavo un apmeklē Dalībnieku kopsapulces;

j) apmeklē partnerinstitūciju foruma sanāksmes.

16. pants

Partnerinstitūciju forums

1. Partnerinstitūciju forums ir pastāvīga struktūra, ko veido viens pārstāvis no katras partnerinstitūcijas un attiecīgā gadījumā viens pārstāvis no katra nacionālā mezgla punkta. Visas partnerinstitūcijas nominē savu pārstāvi. Partnerinstitūciju pārstāvji no sava vidus nominē priekšsēdētāju.

2. Partnerinstitūciju forums:

a) konsultē ģenerāldirektoru par ikgadējā darba plāna un budžeta izstrādi un citiem jautājumiem, ko prasa ģenerāldirektors;

b) atbalsta ģenerāldirektoru ikgadējā darba plāna un budžeta izpildē, lai nodrošinātu partnerinstitūciju efektīvu mijiedarbību;

c) aizstāv partnerinstitūciju vajadzības EU-OPENSCREEN ERIC ietvaros;

d) partnerinstitūciju forums var izstrādāt savu reglamentu, ko apstiprina Dalībnieku kopsapulce.

17. pants

Zinātnisko un ētikas jautājumu konsultatīvā padome

1. Zinātnisko un ētikas jautājumu konsultatīvās padomes sastāvā ir neatkarīgi un starptautiski atzīti zinātnieki un/vai eksperti, kas rīkojas savā vārdā.

2. Zinātnisko un ētikas jautājumu konsultatīvā padome sniedz ieteikumus par visiem jautājumiem, par kuriem viedokli lūgusi Dalībnieku kopsapulce, ieskaitot ētikas jautājumus. Sīkāku norisi nosaka reglamentā.

3. Zinātnisko un ētikas jautājumu konsultatīvās padomes locekļus uz trim gadiem ieceļ Dalībnieku kopsapulce. Dalībnieku kopsapulce tos vienreiz uz tādu pašu termiņu var iecelt atkārtoti.

6. NODAĻA

FINANSES

18. pants

EU-OPENSCREEN ERIC resursi

EU-OPENSCREEN ERIC resursi ir šādi:

a) dalībnieku un novērotāju iemaksas, kā noteikts šo statūtu 2. pielikumā;

b) citi resursi atbilstīgi Dalībnieku kopsapulces apstiprinātajiem juridiskajiem ierobežojumiem un nosacījumiem.

19. pants

Budžeta principi un pārskati

1. EU-OPENSCREEN ERIC parastais finanšu gads ir kalendārais gads.

2. Budžetu izstrādā un izpilda, kā arī pārskatus iesniedz, ievērojot pārredzamības principus un pareizu finanšu pārvaldību.

3. Visus EU-OPENSCREEN ERIC ieņēmumu un izdevumu posteņus iekļauj tāmēs, kas jāizstrādā par katru finanšu gadu, un uzrāda gada budžetā.

4. EU-OPENSCREEN ERIC pārskatiem pievieno ziņojumu par darbības rezultātiem un par budžeta un finanšu pārvaldību attiecīgajā finanšu gadā.

5. EU-OPENSCREEN ERIC saimniecisko darbību un darbības, kas nav saistītas ar saimniecisko darbību, reģistrē atsevišķi.

20. pants

Atbildība

1. Dalībnieku un novērotāju atbildība par EU-OPENSCREEN ERIC parādiem nepārsniedz to attiecīgās iemaksas.

2. EU-OPENSCREEN ERIC iegādājas atbilstīgu un samērīgu apdrošināšanu, lai segtu ar EU-OPENSCREEN ERIC izveidi un darbību saistītos riskus.

7. NODAĻA

ZIŅOŠANA EIROPAS KOMISIJAI

21. pants

Ziņošana Eiropas Komisijai

EU-OPENSCREEN ERIC sagatavo gada darbības ziņojumu, kurā ziņo par savu darbību galvenokārt zinātnes, darba norises un finanšu aspektā. Ziņojumu apstiprina Dalībnieku kopsapulce, to nosūta Eiropas Komisijai un attiecīgajām valsts sektora iestādēm sešu mēnešu laikā pēc atbilstošā finanšu gada beigām. Ziņojumu publisko EU-OPENSCREEN ERIC tīmekļa vietnē.

8. NODAĻA

POLITIKA

22. pants

Lietotāju piekļuves politika

1. EU-OPENSCREEN ERIC piešķir lietotājiem piekļuvi saviem pakalpojumiem un resursiem saskaņā ar statūtu 3. pielikumā noteikto politiku.

2. Ir dažādas lietotāju kategorijas. Dalībnieku kopsapulce lemj par šīm kategorijām piemērojamo maksu un piekļuves apmēru.

23. pants

Informēšanas politika

1. EU-OPENSCREEN ERIC veicina ķīmijbioloģijas tīkla un kopienas veidošanu Eiropā un mudina pētniekus iesaistīties jaunos un inovatīvos projektos, kas attiecas uz dzīvības zinātnēm, un izmantot EU-OPENSCREEN ERIC savā augstākajā izglītībā.

2. EU-OPENSCREEN ERIC veicina augstas kvalitātes pētniecību un atbalsta paraugprakses kultūru, tostarp apmācību.

24. pants

Rezultātu izplatīšanas politika

EU-OPENSCREEN ERIC pakalpojumu un resursu lietotāji pēc divu gadu pārejas perioda dara publiski pieejamus savus pētījumu rezultātus EU-OPENSCREEN ERIC centrālajā datubāzē. Pēc pieprasījuma šo periodu var pagarināt līdz trim gadiem. Neatkarīgi no iepriekš minētā ir jāievēro spēkā esošās tiesības un pienākumi.

25. pants

Intelektuālā īpašuma tiesību politika

1. Terminu “intelektuālais īpašums” lieto nozīmē, kas noteikta 1967. gada 14. jūlijā parakstītās Konvencijas par Pasaules Intelektuālā īpašuma organizācijas dibināšanu 2. pantā.

2. Konsorcijam EU-OPENSCREEN ERIC var piederēt intelektuālais īpašums, ja EU-OPENSCREEN ERIC ieguldījums attiecas uz inovāciju. Sīkākus noteikumus par EU-OPENSCREEN ERIC intelektuālā īpašuma politiku izklāsta statūtu 4. pielikumā un reglamentā.

3. Ienākumus, kas gūti no EU-OPENSCREEN ERIC radītā intelektuālā īpašuma, izmanto EU-OPENSCREEN ERIC darbību izdevumu segšanai līdz reglamentā noteiktajam slieksnim. Par tādu ienākumu izmantošanu, kuri pārsniedz šo slieksni, lemj Dalībnieku kopsapulce.

4. Neviens šo statūtu noteikums nav uzskatāms par centieniem mainīt intelektuālā īpašuma tiesību un ieguvumu sadales nolīgumu darbības un piemērošanas jomu, kas noteikta piemērojamos dalībnieku un novērotāju tiesību aktos un noteikumos, kā arī starptautiskajos nolīgumos, kuru līgumslēdzēji ir dalībnieki un novērotāji.

26. pants

Nodarbinātības politika

1. EU-OPENSCREEN ERIC ir darba devējs, kas nodrošina vienlīdzīgas iespējas. EU-OPENSCREEN ERIC katrai darbvietai izvēlas labāko kandidātu. EU-OPENSCREEN ERIC nodarbinātības politiku reglamentē tās valsts tiesību akti, kurā darbiniekus pieņem darbā.

2. EU-OPENSCREEN ERIC darbinieku amatu kandidātu atlases procedūras ir pārredzamas un nediskriminējošas un nodrošina vienlīdzīgas iespējas. Pieņemšana darbā un nodarbinātība nav diskriminējoša.

27. pants

Iepirkuma politika un atbrīvojums no nodokļa

1. EU-OPENSCREEN ERIC pret iepirkuma kandidātiem un pretendentiem izturas vienādi un tos nediskriminē neatkarīgi no tā, vai tie reģistrēti Eiropas Savienībā vai ne. Visos iepirkumos ievēro pārredzamības, nediskriminācijas un konkurences principus. Inovāciju publisko iepirkumu var izvirzīt par kritēriju. Sīkāku norisi nosaka reglamentā.

2. Iepirkumos, ko veic partnerinstitūcijas, ievēro EU-OPENSCREEN ERIC vajadzības, tehniskās prasības un specifikācijas, ko izdevušas attiecīgās struktūras. Sīkāku norisi nosaka reglamentā. Attiecīgu noteikumu iekļauj nolīgumā starp partnerinstitūciju un EU-OPENSCREEN ERIC.

3. Atbrīvojumus no nodokļiem, kuri izriet no Padomes Direktīvas 2006/112/EK (2) 143. panta 1. punkta g) apakšpunkta un 151. panta 1. punkta b) apakšpunkta un ir saskaņā ar Padomes Īstenošanas regulas (ES) Nr. 282/2011 (3) 50. un 51. pantu, piemēro tādu preču un pakalpojumu iegādei, kuri paredzēti EU-OPENSCREEN ERIC oficiālai izmantošanai un kurus tas iegādājies un apmaksājis, un par kuriem atlīdzināmā PVN summa rēķinā pārsniedz EUR 25. Iepirkumiem, ko veic atsevišķi dalībnieki, šādus atbrīvojumus nepiemēro. Nodokļu atbrīvojumu nepiešķir precēm un pakalpojumiem, ko paredzēts izmantot EU-OPENSCREEN ERIC darbinieku vai trešo personu personiskām vajadzībām.

4. Padomes Direktīvas 2008/118/EK (4) 1. panta 1. punkta b) un c) apakšpunktā definētās akcīzes preces var atbrīvot no akcīzes nodokļa saskaņā ar minētās direktīvas 12. panta 1. punkta b) apakšpunktu gadījumā, ja minētās akcīzes preces ir paredzētas vienīgi ERIC oficiālai izmantošanai un ERIC ir tās iegādājies un apmaksājis. No akcīzes nodokļa neatbrīvo tādas akcīzes preces, kuras paredzēts izmantot EU-OPENSCREEN ERIC darbinieku vai trešo personu personiskām vajadzībām.

5. Par Direktīvas 2008/118/EK 1. panta 1. punkta a) apakšpunktā definētajiem energoproduktiem un elektroenerģiju maksātos nodokļus var atlīdzināt saskaņā ar minētās direktīvas 12. panta 1. punkta b) apakšpunktu un 12. panta 2. punktu, ja minētie energoprodukti un elektroenerģija ir paredzēti vienīgi EU-OPENSCREEN ERIC oficiālai izmantošanai un tas ir tos iegādājies un apmaksājis un ja nodokļa summa rēķinā pārsniedz 25 EUR. No akcīzes nodokļa neatbrīvo energoproduktus vai elektroenerģiju, ko paredzēts izmantot EU-OPENSCREEN ERIC darbinieku vai trešo personu personiskām vajadzībām.

9. NODAĻA

DARBĪBAS ILGUMS UN LIKVIDĀCIJA

28. pants

Darbības ilgums un likvidācija

1. EU-OPENSCREEN ERIC tiek izveidots uz nenoteiktu laiku.

2. EU-OPENSCREEN ERIC likvidācija notiek, pamatojoties uz Dalībnieku kopsapulces lēmumu saskaņā ar 14. panta 6. punktu, vai tad, ja dalībnieku skaits ir kļuvis mazāks par minimālo skaitu, kas noteikts Regulas (EK) Nr. 723/2009 9. pantā.

3. Bez nepamatotas kavēšanās un jebkurā gadījumā desmit dienu laikā pēc tam, kad pieņemts lēmums par likvidāciju, EU-OPENSCREEN ERIC par pieņemto lēmumu paziņo Eiropas Komisijai.

4. Pamatlīdzekļus, kas atlikuši pēc EU-OPENSCREEN ERIC parādu nomaksas, likvidācijas brīdī sadala starp dalībniekiem un novērotājiem proporcionāli to uzkrātajām gada iemaksām konsorcijā EU-OPENSCREEN ERIC.

5. EU-OPENSCREEN ERIC beidz pastāvēt dienā, kad Eiropas Komisija publicē attiecīgu paziņojumu Eiropas Savienības Oficiālajā Vēstnesī.

10. NODAĻA

DAŽĀDI

29. pants

Izveides noteikumi

1. Mitinātāja dalībvalsts sasauc dalībniekus uz dibināšanas sapulci pēc iespējas agrāk, bet ne vēlāk kā 45 kalendāro dienu laikā pēc Eiropas Komisijas lēmuma par EU-OPENSCREEN ERIC izveidi publicēšanas Eiropas Savienības Oficiālajā Vēstnesī un tā spēkā stāšanās.

2. Mitinātāja dalībvalsts informē dibinātājus par jebkuru īpašu steidzamu tiesisku darbību, kas ir jāveic EU-OPENSCREEN ERIC vārdā pirms dibināšanas sapulces. Ja neviens no dibinātājiem neizvirza iebildumus 15 kalendāro dienu laikā pēc paziņojuma saņemšanas, tiesisko darbību veic persona, kuru mitinātāja dalībvalsts ir pienācīgi pilnvarojusi.

30. pants

Statūtu pieejamība

Šie statūti ir publiski pieejami EU-OPENSCREEN ERIC tīmekļa vietnē un tā juridiskajā adresē saskaņā ar Regulas (EK) Nr. 723/2009 10. pantu.

(1) Padomes 2009. gada 25. jūnija Regula (EK) Nr. 723/2009 par Kopienas tiesisko regulējumu, ko piemēro Eiropas pētniecības infrastruktūras konsorcijam (ERIC) (OV L 206, 8.8.2009., 1. lpp.).

(2) Padomes 2006. gada 28. novembra Direktīva 2006/112/EK par kopējo pievienotās vērtības nodokļa sistēmu (OV L 347, 11.12.2006., 1. lpp.).

(3) Padomes 2011. gada 15. marta Īstenošanas regula (ES) Nr. 282/2011, ar ko nosaka īstenošanas pasākumus Direktīvai 2006/112/EK par kopējo pievienotās vērtības nodokļa sistēmu (OV L 77, 23.3.2011., 1. lpp.).

(4) Padomes 2008. gada 16. decembra Direktīva 2008/118/EK par akcīzes nodokļa piemērošanas vispārēju režīmu, ar ko atceļ Direktīvu 92/12/EEK (OV L 9, 14.1.2009., 12. lpp.).

1. PIELIKUMS Dalībnieku un novērotāju saraksts Šajā pielikumā norādīti dalībnieki, novērotāji un subjekti, kas tos pārstāv. 1. pielikumu atjaunina ģenerāldirektors pēc dalībnieku vai novērotāju uzņemšanas, izslēgšanas vai izstāšanās. Dalībnieki Valsts vai starpvaldību organizācija Oficiālie pārstāvošie subjekti Vācijas Federatīvā Republika Vācijas Federālā izglītības un pētniecības ministrija (BMBF) Norvēģijas Karaliste Norvēģijas Pētniecības padome (RCN) Čehijas Republika Izglītības, jaunatnes un sporta ministrija (MEYS) Somijas Republika Somijas valdības Izglītības un kultūras ministrija Latvijas Republika Latvijas Organiskās sintēzes institūts (LOSI) Polijas Republika Zinātnes un augstākās izglītības ministrija (MNiSW) Spānijas Karaliste Instituto de Salud Carlos III (ISCIII) Novērotāji Valsts vai starpvaldību organizācija Oficiālie pārstāvošie subjekti

2. PIELIKUMS Dalībnieku, novērotāju un starpvaldību organizāciju ikgadējās finanšu iemaksas 1. Šajā pielikumā noteikts dalībnieku un novērotāju iemaksu aprēķina mehānisms. Dalībnieku un novērotāju iemaksu kopējo apmēru, kas ir daļa no EU-OPENSCREEN ERIC ieņēmumiem, nosaka EU-OPENSCREEN ERIC ikgadējā darba plāna un budžeta projektā. 2. Par starpvaldību organizāciju dalības iemaksām Dalībnieku kopsapulce lemj katrā atsevišķā gadījumā. 3. Pēc tam, kad ir atskaitītas 2. punktā noteiktās iemaksas, vienu ceturtdaļu atlikušo iemaksu iedala saskaņā ar 4. punktu un trīs ceturtdaļas saskaņā ar 5. punktu. 4. Katrs dalībnieks maksā vienādu daļu. Mitinātāja valsts maksā dalībnieka daļu divkāršā apmērā. Novērotājs maksā 30 % no dalībnieka daļas. 5. Iemaksas iedala saskaņā ar rādītāju, ko nosaka šādi: (IKP uz iedzīvotāju-8000) x Iedzīvotāju skaits x statusa koeficients, kur IKP uz iedzīvotāju ir dots EUR gadā un statusa koeficients dalībniekiem ir 1, novērotājiem ir 0,3 un mitinātājai valstij ir 2. 6. Neviens dalībnieks nemaksā vairāk kā 50 % no dibinātāju/novērotāju vai agrīno dalībnieku/novērotāju iemaksu kopējās summas. Ja saskaņā ar izklāstīto dalības iemaksas aprēķina modeli iegūtā dalībnieka iemaksa pārsniedz šo līmeni, starpību sadala starp pārējiem dalībniekiem/novērotājiem saskaņā ar 3., 4. un 5. punktu. 7. Vismaz 50 % no jauna dalībnieka vai novērotāja iemaksām novirzīs tam, lai mazinātu veco dalībnieku un novērotāju iemaksas saskaņā ar 3., 4. un 5. punktu.

3. PIELIKUMS Piekļuves politika 1. Šajā pielikumā ir aprakstīta politika attiecībā uz lietotāju piekļuvi EU-OPENSCREEN ERIC pētniecības infrastruktūrai. 2. EU-OPENSCREEN ERIC ir pasaules nozīmes resurss un piesaista lietotājus, kas pārstāv dažādas zinātņu nozares un ģeogrāfiskos reģionus. 3. EU-OPENSCREEN ERIC cenšas piemērot objektīvu un pārredzamu piekļuves politiku, lai veicinātu cerīgāko projektu virzīšanu platformās. EU-OPENSCREEN ERIC centrālais birojs un attiecīgās partnerinstitūcijas novērtē visu projektu tehniskās īstenošanas iespējas. 4. Centrālais birojs ir vienots piekļuves punkts, kas nodrošina lietotājiem piekļuvi EU-OPENSCREEN ERIC specializētajām zināšanām un iekārtām un potenciālajiem lietotājiem palīdz garantēt projekta finansējumu. 5. EU-OPENSCREEN ERIC centrālais birojs informē visus potenciālos lietotājus par zinātniskajām, tehniskajām, administratīvajām un finanšu prasībām, kas jāizpilda, lai piekļūtu pētniecības infrastruktūrai. Par šīm prasībām vienojas Dalībnieku kopsapulce. 6. Trim galvenajām pētniecības infrastruktūras lietotāju grupām, proti, lietotājiem testu veicējiem, lietotājiem savienojumu sniedzējiem un datubāzes lietotājiem, piemēro atšķirīgus piekļuves režīmus: a) piekļuve saskaņā ar izcilības nosacījumiem; lietotāju testu veicēju projektiem un lietotāju savienojumu sniedzēju EU-OPENSCREEN ERIC savienojumu kolekcijā iesniegtajiem savienojumiem piekļuve tiek nodrošināta saskaņā ar izcilības nodrošināšanas procesu; b) piekļuve saskaņā ar tirgus nosacījumiem un bez speciālistu veiktas salīdzinošās pārbaudes: rūpnieciskajiem lietotājiem un citiem lietotājiem, kuru projektiem nav saņemta neatkarīga zinātniska salīdzinošā pārbaude, piekļuve tiek nodrošināta saskaņā ar tirgus nosacījumiem un bez speciālistu veiktas salīdzinošās pārbaudes, un c) plaša piekļuve: datubāzes lietotājiem tiek nodrošināta piekļuve EU-OPENSCREEN ERIC datubāzei saskaņā ar plašas piekļuves procesu, lai maksimāli palielinātu ģenerēto datu ietekmi, pieejamību un atkārtotu izmantojamību. Vienlaikus ir jānodrošina, ka datu sagatavotājs tiek pienācīgi atzīts. 7. Lai kvalificētos piekļuvei saskaņā ar izcilības nosacījumiem, lietotāju testu veicēju projektiem EU-OPENSCREEN ERIC centrālajam birojam ir jāiesniedz dokumentācija, kas apstiprina, ka projekts neatkarīgas zinātniskās pārbaudes procedūras ietvaros ir saņēmis pozitīvu novērtējumu. Kopumā pozitīvs novērtējums būtu saistāms ar to, ka likumīgi izveidotas starptautiskas, Eiropas, valsts, reģionālas, labdarības, institucionālas vai tamlīdzīgas struktūras, kas piešķir finansējumu, projektam ir piešķīrušas īpašu finansējumu. 8. Lai savienojumu sniedzēji kvalificētos piekļuvei saskaņā ar izcilības nosacījumiem, tiem ir jāiesniedz savienojumi, kuriem ir veikta kvalitātes kontrole attiecībā uz to tīrību un identitāti, kā arī šie savienojumi ir jāiesniedz pietiekamā fiziskā daudzumā, lai varētu veikt lietotāju projektu skrīningu. 9. EU-OPENSCREEN ERIC dalībvalstu, novērotāju valstu un EU-OPENSCREEN ERIC vēl nepievienojušos valstu lietotāji maksā atšķirīgu piekļuves maksu par pētniecības infrastruktūras skrīninga pakalpojumu izmantošanu. 10. Visiem lietotājiem ir stingri jāievēro EU-OPENSCREEN ERIC“atvērtās piekļuves” princips (t. i., laikus jāievieto dati EU-OPENSCREEN ERIC datubāzē).

4. PIELIKUMS Intelektuālā īpašuma tiesību politika 1. Šajā pielikumā ir izklāstīta intelektuālā īpašuma tiesību politika attiecībā uz lietotājiem, kuriem ir piekļuve EU-OPENSCREEN ERIC pētniecības infrastruktūrai. 2. EU-OPENSCREEN ERIC intelektuālā īpašuma tiesību politika veicina jaunu zināšanu radīšanu un inovācijas Eiropas pētniecības telpā, maksimāli palielinot datu ietekmi un aizsargājot datu atkārtotu izmantojamību sabiedrības interesēs. 3. EU-OPENSCREEN ERIC cenšas panākt: a) datu iespējami plašāku izmantojumu, nodrošinot datu pieejamību sabiedrībai un to izplatīšanu; b) intelektuālā īpašuma aizsardzību tā turpmākai izmantošanai; c) intelektuālā īpašuma tiesību aizsardzības un izsekojamības augstākos standartus; un d) starptautisko pētniecības laboratoriju stimulēšanu sniegt materiālus, informāciju un datus, uz kuriem attiecas intelektuālā īpašuma tiesības. 4. EU-OPENSCREEN ERIC intelektuālā īpašuma tiesību politika sniedz atbalstu izgudrotājiem, kuriem piemērojamas intelektuālā īpašuma tiesības, viņu skrīninga rezultātu un turpmāko izgudrojumu aizsardzībā, izstrādē un izmantošanā. 5. EU-OPENSCREEN ERIC aizsargā un ņem vērā savienojumu, biotestu, (informācijas) tehnoloģiju vai ar tām saistītās zinātības sniedzēju intelektuālā īpašuma tiesības tādā veidā, ka tiek nodrošināts, ka šie sniedzēji vēlas dalīties ar savām intelektuālā īpašuma tiesībām EU-OPENSCREEN ERIC ietvaros. 6. EU-OPENSCREEN ERIC noslēdz juridiskus nolīgumus ar lietotājiem savienojumu sniedzējiem. 7. EU-OPENSCREEN ERIC un partnerinstitūciju juridiskās attiecības reglamentē divpusēji pakalpojumu sniegšanas nolīgumi. 8. EU-OPENSCREEN ERIC nodrošina, ka partnerinstitūcijas savos ar lietotājiem noslēgtajos pakalpojumu sniegšanas nolīgumos iekļauj lietotāju pienākumu maksāt maksu par savienojuma papildināšanu un laikus izplatīt rezultātus ar Eiropas Ķīmijbioloģijas datubāzes starpniecību. 9. EU-OPENSCREEN ERIC statūti un projekta nolīgumi nedrīkst mainīt intelektuālā īpašuma tiesību un ieguvumu sadales nolīgumu darbības un piemērošanas jomu, kas noteikta piemērojamos tiesību aktos un noteikumos, kā arī starptautiskajos nolīgumos, kuru līgumslēdzēji ir EU-OPENSCREEN ERIC dalībnieki. 10. Juridiskie noteikumi, kas reglamentē attiecības starp EU-OPENSCREEN ERIC un partnerinstitūcijām aizsargā lietotāju iepriekš uzkrātās un jaunās intelektuālā īpašuma tiesības. 11. Lietotāji savienojumu sniedzēji iesniedz savus savienojumus EU-OPENSCREEN ERIC skrīningam saskaņā ar materiālu nodošanas līgumu, kas garantē datu kopīgu izmantošanu un pirmpirkuma tiesības turpmākajām partnerattiecībām ar lietotājiem testu veicējiem. 12. Lietotāji testu veicēji mijiedarbojas ar EU-OPENSCREEN ERIC saskaņā ar projekta nolīgumiem. 13. Datubāzes lietotāji, kuriem ir piekļuve publiskajai datubāzei, piekrīt licencei (kas līdzinās radošās kopienas (Creative Commons) vai atvērtās datubāzes licencei), kas attiecas uz šo datubāzi. 14. Lai saņemtu atļauju izmantot EU-OPENSCREEN ERIC datubāzes daļu, kas nav publiski pieejama, ir jānoslēdz konfidencialitātes līgums ar EU-OPENSCREEN ERIC un lietotāju(-iem), kas ir izstrādājis(-uši) šo attiecīgo datubāzes daļu. 15. Visiem lietotājiem, kas piedalās kādā EU-OPENSCREEN ERIC projektā, ir jābūt izstrādātām atbilstošām procedūrām, lai aizsargātu jebkādu konfidenciālu informāciju, kas ir bijusi pieejama lietotāja kolēģiem vai darbiniekiem. 16. Iepriekš uzkrātās intelektuālā īpašuma tiesības, kas attiecas uz EU-OPENSCREEN ERIC akadēmiskajā kolekcijā iekļautajiem patentētajiem savienojumiem, saglabā lietotājs savienojuma sniedzējs, kas nodevis attiecīgo savienojumu EU-OPENSCREEN ERIC vai nu tieši, vai ar nacionālo mezgla punktu starpniecību. 17. Iepriekš uzkrātās intelektuālā īpašuma tiesības uz testiem, kurus sniedzis lietotājs testu veicējs, saglabā pats testu veicējs. 18. Iepriekš uzkrātās intelektuālā īpašuma tiesības, ko radījis pats EU-OPENSCREEN ERIC vai partnerinstitūcija (piemēram, kas saistītas ar savienojumiem, tehnoloģijām, datorprogrammām), saglabā EU-OPENSCREEN ERIC vai partnerinstitūcija. 19. EU-OPENSCREEN ERIC un lietotāju savienojumu sniedzēju noslēgtajos līgumos sīki nosaka, kā ir jārīkojas ar iepriekš uzkrātajām intelektuālā īpašuma tiesībām. 20. Lietotāji savienojumu sniedzēji informē EU-OPENSCREEN ERIC par visiem citu pušu patentiem, zīmoliem, autortiesībām un citām intelektuālā īpašuma tiesībām, kas varētu attiekties uz projektu, un otrādi. 21. Ja patentētie savienojumi atbilst prasītajai bioloģiskajai iedarbībai (“trāpījums”), gan lietotājs testu veicējs, gan lietotājs savienojuma sniedzējs ir radītā intelektuālā īpašuma tiesību īpašnieks. Kopumā abi – lietotājs savienojuma sniedzējs un lietotājs testu veicējs – ir līdzizgudrotāji attiecībā uz patentiem, un uz lietotāju savienojuma sniedzēju attiecas intelektuālā īpašuma tiesības, kas no jauna radītas ar tā savienojumiem. 22. Saskaņā ar tiem ieteikumiem par zinātnisko darbu gatavošanu, ziņošanu, rediģēšanu un publicēšanu medicīniskajos žurnālos (ko parasti sauc par Vankūveras konvenciju), kurus izstrādājusi Starptautiskā medicīnas žurnālu izdevēju komiteja (ICMJE) un kuros jaunākie atjauninājumi veikti 2017. gada decembrī, lietotājs savienojuma sniedzējs kļūst par pirmās akadēmiskās publikācijas līdzautoru. 23. Kamēr vien lietotāji testu veicēji iegūst savu skrīningu apstiprinātus rezultātus, EU-OPENSCREEN ERIC regulāri un automātiski informē lietotāju savienojumu sniedzēju par viņa sniegto savienojumu skrīningu. 24. Kopumā jaunās intelektuālā īpašuma tiesības pieder lietotājam(-iem), kas tās radījis(-uši). 25. “Jaunās intelektuālā īpašuma tiesības” ir rezultāti, tostarp dati (piemēram, “trāpījumi”), zinātība un informācija, kas radītas lietotāja projekta I posmā (skrīnings) vai II posmā (“trāpījumu” optimizēšana, lai iegūtu prasītās ķīmiskās īpašības). 26. EU-OPENSCREEN ERIC vai partnerinstitūcija var kļūt par jauno intelektuālā īpašuma tiesību turētāju, ja tiek uzskatīts, ka to ieguldījums ir inovatīvs. 27. Ja EU-OPENSCREEN ERIC iegūtie rezultāti pieder vairākiem lietotājiem, lietotāji godprātīgi vienojas par nosacījumiem, kā aizsargāt visu īpašnieku devumu, tostarp patentus un kopīgās publikācijas. Īpašumtiesību daļai ir jābūt proporcionālai ieguldījumam, kas devis rezultātu. 28. Lietotāja testu veicēja pienākums ir sazināties ar lietotāju savienojumu sniedzēju, lai risinātu turpmāko intelektuālā īpašuma tiesību jautājumus, tostarp patentēšanas un publicēšanas stratēģijas. Rezultātu īpašnieks(-i), ja vien šie rezultāti ir rūpnieciski vai komerciāli izmantojami, nodrošina to pienācīgu un efektīvu aizsardzību saskaņā ar visām attiecīgajām tiesību normām. 29. Ja divi vai vairāki lietotāji pieprasa īpašumtiesības uz intelektuālā īpašuma tiesībām, ko radījis EU-OPENSCREEN ERIC un/vai partnerinstitūcija, neviens no lietotājiem nedrīkst traucēt iegūt šo aizsardzību (piemēram, kavējot publicēšanu). Šāds gadījums varētu rasties, ja divi dažādi lietotāji testu veicēji pieprasa intelektuālā īpašuma tiesību īpašumtiesības kopā ar lietotāju savienojuma sniedzēju un kopīgā “trāpītā” savienojuma īpašnieku. 30. Lietotājs(-i), kas radījis(-uši) intelektuālā īpašuma tiesības, nodrošina, ka tiesības izmantot intelektuālā īpašuma tiesības saistībā ar rezultātiem, ko radījis personāls vai apakšuzņēmēji, tiek nodotas šim personālam vai apakšuzņēmējiem saskaņā ar piemērojamām tiesiskajām prasībām vai saskaņā ar atsevišķu vienošanos par tiesību nodošanu.